Димчо Дебелянов
Светъл спомен

chitanka.info

Светлий спомен за теб е кат книга любима —

денонощно пред мен е разтворена тя…

Аз съм вечно в лъчи, аз съм вечно в цветя,

сляп за тъмната нощ и злокобната зима.

Всеки ред буди в мен непознати мечти,

на безбройни слънца грей ме трепетът златен,

ти се носиш над мен като лъх ароматен

и сърцето ти в блян до сърце ми трепти.

И живеем в страни, чийто мир не смущава

ни суетна мълва, ни гнетяща печал;

любовта ни е чист, непомътен кристал

и със звездни венци вечността ни венчава.

Там летим и цъфтим сред цветята — цветя;

окрилени души нивга страх не обзима…

Светлий спомен за теб е кат книга любима,

— денонощно пред мен е разтворена тя…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.